
REFERAT

privind modificarea şi completarea Regulamentului de funcţionare a sistemului de parcare a autovehiculelor în Municipiul Timisoara aprobat prin HCLMT nr. 63/26.02.2013

Prin Hotărârea nr. 63/26.02.2013, Consiliul Local al Municipiului Timişoara a aprobat  Regulamentul  de funcţionare a sistemului de parcare a autovehiculelor în Municipiului Timişoara.
Regulamentul de funcţionare a sistemului de parcare a autovehiculelor în Municipiul Timisoara aprobat asigură eficient îndeplinirea tuturor obiectivelor pe care şi le propune un sistem de parcare şi de asemenea, are efect direct sau indirect, asupra calitatii vietii si asupra calitatii mediului prin reducerea poluarii. Aceste obiective privesc modul în care se administrează locurile de staţionare prin mijloace curente şi au ca scop îmbunătăţirea situaţiei:

- reconfigurarea sistemului de parcare prin zonificarea acestuia pentru o mai bună administrare a locurilor de parcare existente pe raza municipiului si pentru crearea de venituri la bugetul local;
- modernizarea sistemului de plata pentru parcare prin SMS;

- utilizarea cât mai eficientă a locurilor de parcare existente;
- oferta de taxare prin mijloace moderne: telefonie mobilă.
Conform noului Regulament de funcţionare a sistemului de parcare a autovehiculelor, Municipiul Timisoara a fost împărţit în trei zone tarifare – zona I roşie, zona II – galbenă şi zona III – albastră. Astfel, în funcţie de cele trei zone tarifare au fost stabilite tipuri de abonamente pentru fiecare zonă în parte,etc., iar modalităţile de plată sunt: taxare prin abonamente şi prin telefonie mobilă (sms şi pe bază de voucher).
Potrivit art. 11 lit. f), din Regulament, mai pot beneficia de acest tip de abonament (Abonament “LOCATAR”) cadrele didactice şi medicii care fac dovada ca deţin in proprietate personală un autovehicul şi sunt angajaţi ai unei instiţutii de învătământ sau spital public, pe baza unei adeverinţe eliberată de instituţia publică în cauză. În această situaţie abonamentul asigură drept de staţionare pe străzile cuprinse în subzone unde se regăseste adresa sediului institutiei publice conform Anexei 5 (subzone tarifare).


Art. 11 lit. f) din Regulamentul  de funcţionare a sistemului de parcare a autovehiculelor în Municipiul Timişoara a fost completat prin amendament de către doamna Olteanu- consilier municipal (conform Procesului – verbal al Şedinţei Ordinare din 26.02.2013), astfel: ,, La art. 11 punctul f, propun ca şi cadrele didactice şi medicii ca în baza unei adeverinţe de la locul de muncă să poată beneficia de abonamentul sub formă de locatar.

Majoritatea instituţiilor de învăţământ şi a spitalelor se află în zona roşie a oraşului şi cred că ar fi bine să beneficieze de acest tip de abonament”.

Prin adresele înregistrate la Primăria Municipiului Timişoara cu nr. SC2013-010339/11.04.2013, SC2013-009884/08.04.2013, SC2013-009893/08.04.2013 şi SC2013-009890/08.04.2013, Sindicatul SANITAS din Spitalul Clinic Municipal de Urgenţă Timişoara şi unii angajaţi ai Spitalului Clinic Municipal de Urgenţă Timişoara au solicitat modificarea Regulamentului  de funcţionare a sistemului de parcare a autovehiculelor în Municipiului Timişoara în sensul includerii acestora în tipul de abonament “LOCATAR” la fel ca medicii şi cadrele didactice.
În conformitate cu prevederile OG nr.71/2002 privind organizarea şi funcţionarea serviciilor publice de administrare a domeniului public şi privat de interes local, autorităţile administraţiei publice locale au iniţiativa şi adoptă hotărâri referitoare la dezvoltarea şi modernizarea infrastructurii edilitar-urbane existente. De asemenea, în baza art. 128 alin. (1) din OUG nr.195/2002 privind circulaţia pe drumurile publice, autorităţile administraţiei publice locale au obligaţia de a asigura desfăşurarea fluentă şi în siguranţă a circulaţiei rutiere şi au atribuţii în stabilirea reglementărilor referitoare la regimul de acces şi circulaţie, staţionare şi parcare pentru diferite categorii de vehicule.

Având în vedere cele prezentate mai sus, precum şi pentru a veni în sprijinul angajaţilor unor instituţii publice, propunem spre aprobare completarea Art. 11 lit. f) din Regulamentul de funcţionare a sistemului de parcare a autovehiculelor în Municipiul Timisoara, aprobat prin HCLMT nr. 63/26.02.2013, după cum urmează:
- […] ,,Mai pot beneficia de acest tip de abonament cadrele didactice, medicii, cadrele medii sanitare şi personalul auxiliar care fac dovada ca deţin in proprietate personală un autovehicul şi sunt angajaţi ai unei instiţutii de învătământ sau spital public, pe baza unei adeverinţe eliberată de instituţia publică în cauză. În această situaţie abonamentul asigură drept de staţionare pe străzile cuprinse în subzone unde se regăseste adresa sediului institutiei publice conform Anexei 5 (subzone tarifare)”.

